題李伯時飛騎習射圖
作者：章良能
朝代：宋

paragraphs: 禁營貔虎天廐龍，技癢不奈芻粟豐。
聞道寶津嘗護駕，前期踴躍矜驍雄。
紅綃低繫柳枝碧，滿滿彎弓斫鬉射。
偶然穿葉未爲奇，截下紅綃方破的。
綵繩長曳綵毬輕，閃爍眩轉如奔星。
弦頭霹靂起馬脚，回看一箭落欃槍。
烏紗帽穩春衫薄，交韉煥爛青絲絡。
千步場深隔九關，畢景馳驅有餘樂。
李侯應奉隨春官，日晏歸穿衛士班。
平生抵死憐神駿，絕藝那能不細看。
不學閻公伏池側，倉皇丹粉供宣索。
他年乘興試追尋，妙處祇須憑子墨。
十六蹄翻意態真，罄控應節顧眄親。
當時騎士盡應爾，尚想元豐兵制新。
慨今多事困供億，養兵殆且殫民力。
未聞士歌馬騰槽，安得從容觀戲劇。